V auguste vyhlásilo osobný bankrot 1 352 občanov
Za prvých osem mesiacov tohto roka vyhlásilo neschopnosť splácať záväzky 8 976 občanov Slovenska.
V auguste zbankrotovalo 1 352 obyvateľov Slovenskej republiky. Je to o 74 prípadov viac ako v predchádzajúcom mesiaci. V medziročnom porovnaní bolo v auguste tohto rok vyhlásených až o 681 bankrotov viac. Od začiatku tohto roka do konca augusta bolo na Slovensku vyhlásených už 8 976 osobných bankrotov, čo je o 71 percent viac ako za celý minulý rok.
Údaje vyplývajú z analýzy spoločnosti CRIF – Slovak Credit Bureau, ktorá spravuje úverové registre bankových i nebankových inštitúcií.
Najpočetnejšou skupinou dlžníkov boli tridsiatnici. "Zároveň sme prvýkrát zaznamenali osobný bankrot u dospelého tínedžera. Je to vážny signál, aby spoločnosť viacej dbala na skvalitnenie vzdelávania v oblasti osobných financií už od školského veku, ako aj na zvyšovanie informovanosti občanov o rizikách zadlžovania," upozorňuje Jana Marková, hlavná analytička CRIF SK.
Najviac osobných bankrotov bolo v auguste vyhlásených v Banskobystrickom kraji – 318, najmenej v Bratislavskom kraji – 81.